b'\n_START_ARTICLE_\nNaginata\n_START_PARAGRAPH_\nNaginata (jap. \xe3\x81\xaa\xe3\x81\x8e\xe3\x81\xaa\xe3\x81\x9f, \xe9\x95\xb7\xe5\x88\x80 ar \xe8\x96\x99\xe5\x88\x80)\xc2\xa0\xe2\x80\x93 ilgakotis japoni\xc5\xa1kas ginklas, pana\xc5\xa1us \xc4\xaf europin\xc4\xaf gleiv\xc4\x85 ar kin\xc5\xb3 guandao.\n_START_SECTION_\nGele\xc5\xbet\xc4\x97\n_START_PARAGRAPH_\nNaginat\xc4\x85 sudaro 30\xe2\x80\x9360\xc2\xa0cm ilgio kalavijo tipo gele\xc5\xbet\xc4\x97, kuri \xc4\xafkote tvirtinama ilgame kote. Paprastai tarp gele\xc5\xbet\xc4\x97s ir koto turi cub\xc4\x85 kaip ir katana. Gele\xc5\xbet\xc4\x97 paprastai i\xc5\xa1lenkta, kartais ji stipriai i\xc5\xa1lenkta, turi a\xc5\xa1menis i\xc5\xa1lenktame kra\xc5\xa1te kaip ir katana. Gele\xc5\xbet\xc4\x97s buvo kalamos pana\xc5\xa1iai kaip ir katan\xc5\xb3 gele\xc5\xbet\xc4\x97s. Kartais naginatoms gaminti naudodavo katan\xc5\xb3 gele\xc5\xbetes._NEWLINE_\xc4\xae naginat\xc4\x85 pana\xc5\xa1i\xc5\xb3 paprasto bilo ar fo\xc5\xa1aro gele\xc5\xbet\xc4\x97s tur\xc4\x97jo a\xc5\xa1menis \xc4\xaflenktame kra\xc5\xa1te, pana\xc5\xa1aus gleivo gele\xc5\xbet\xc4\x97 tvirtinama mova.\n_START_SECTION_\nKotas\n_START_PARAGRAPH_\nNaginatos kotas b\xc5\xabna lygus kario \xc5\xabgiui (nuo 1,5 iki 2,1\xc2\xa0m ilgio). Naginatos kotas b\xc5\xabna ovalaus skerspj\xc5\xabvio, kad b\xc5\xabt\xc5\xb3 lengviau i\xc5\xa1laikyti a\xc5\xa1men\xc5\xb3 orientacij\xc4\x85._NEWLINE_Antrasis naginatos galas tur\xc4\x97davo metalin\xc4\xaf apkaust\xc4\x85 (ishizuki), kuris da\xc5\xbenai tur\xc4\x97jo spygl\xc4\xaf. Apkaustas veik\xc4\x97 kaip balans\xc4\x85 gerinantis prie\xc5\xa1svoris bei papildoma kaunamoji dalis (kaip ietigalis).\n_START_SECTION_\nNaginata ir kov\xc5\xb3 menai\n_START_PARAGRAPH_\n\xc5\xa0i\xc5\xb3 dien\xc5\xb3 Japonijoje naginata asocijuojasi su moter\xc5\xb3 kov\xc5\xb3 menais, nes moterys Japonijoje treniruojasi su naginatomis da\xc5\xbeniau nei vyrai, tuo tarpu Europoje ir Australijoje naginatas naudoja beveik vien vyrai._NEWLINE_Japoni\xc5\xa1kas kovos su naginata menas vadinasi naginatad\xc5\xbeiutsu (naginatajutsu).\n_START_SECTION_\nIstorija\n_START_PARAGRAPH_\nSp\xc4\x97jama, kad naginata kilusi i\xc5\xa1 kin\xc5\xb3 guandao. \xc5\xbdinoma, kad naginatas Japonijoje naudojo vienuoliai kariai apie 750\xc2\xa0m. 936\xc2\xa0m. m\xc5\xab\xc5\xa1i\xc5\xb3 pie\xc5\xa1iniuose matyti, kad naginatas naudojo m\xc5\xab\xc5\xa1iuose. Apie 1086\xc2\xa0m. laik\xc4\x97, kad naginata yra labai efektyvus kari\xc5\xb3 ginklas._NEWLINE_Apie 1180\xc2\xa0m. naginata buvo labai efektyvus ginklas, kadangi tuo metu labai paplito raiteli\xc5\xb3 m\xc5\xab\xc5\xa1iai, o naginata buvo labai efektyvus ginklas prie\xc5\xa1 raitelius. Po 1600\xc2\xa0m. naginata tapo samuraj\xc5\xb3 klas\xc4\x97s moter\xc5\xb3 socialin\xc4\x97s pad\xc4\x97ties simboliu. Naginata b\xc5\xabdavo samuraj\xc5\xb3 dukr\xc5\xb3 krai\xc4\x8dio dalimi. Buvo tikimasi, kad moterys, esant reikalui, turi sugeb\xc4\x97ti naginatomis apginti namus. Naginatas laik\xc4\x97 labai tinkamas moterims, kadangi d\xc4\x97l ilgo koto jos gali laikyti vyrus prie\xc5\xa1ininkus toliau, kur j\xc5\xb3 didesnis \xc5\xabgis, mas\xc4\x97 nesuteikia tokio didelio prana\xc5\xa1umo._NEWLINE_XVII a. \xc4\x97m\xc4\x97 populiar\xc4\x97ti \xc5\xa1aunamieji ginklai, tod\xc4\x97l naginatas m\xc5\xab\xc5\xa1io lauke \xc4\x97m\xc4\x97 naudoti vis re\xc4\x8diau. Paskutin\xc4\xaf kart\xc4\x85 naginatas m\xc5\xab\xc5\xa1io lauke naudojo 1868 ir 1876\xc2\xa0m., abiejuose m\xc5\xab\xc5\xa1iuose naginatas naudojo moterys.'